L 69/64
RO
Jurnalul Oficial al Uniunii Europene
7.3.2023
(6)
Există seturi stabile și recurente de elemente de bună practică a proiectelor de cercetare care vizează standardizarea (2).
În același timp, există un mare potențial de sporire a gradului de sensibilizare și de know-how al cercetătorilor cu privire la procesele de standardizare, precum și de dezvoltare a unor indicatori de performanță recunoscuți pentru a urmări succesul activităților de transfer tehnologic și de valorificare.
Gradul de sensibilizare și de know-how ar putea fi, de asemenea, sporit în ceea ce privește modul în care procesele de standardizare sunt interconectate cu procesele de cercetare și de inovare și interacționează cu acestea.
Integrarea cu succes a activităților de C&I și de standardizare poate da un impuls semnificativ adoptării activităților de C&I.
(7)
Nivelurile de maturitate tehnologică (Technology readiness level – TRL) și modificările acestora în cursul proiectului pot fi considerate indicatori importanți pentru evaluarea relevanței și a performanței unui proiect de C&I în ceea ce privește activitățile de standardizare.
Nivelurile diferite de maturitate tehnologică pot implica, de asemenea, nevoi diferite în ceea ce privește standardele și standardizarea: nivelurile inferioare de maturitate tehnologică sunt, de regulă, asociate într-o mai mare măsură cu activitatea care trebuie efectuată, de exemplu, în ceea ce privește terminologia și conceptele, metrologia și testarea, cazurile de utilizare și arhitecturile de referință, în timp ce nivelurile de maturitate tehnologică într-o etapă ulterioară sunt, de regulă, mai preocupate de aspecte precum interoperabilitatea și performanța (de exemplu, în ceea ce privește securitatea, siguranța, impactul asupra mediului și funcționalitatea) în domeniul tehnologiei/inovării – prin urmare, standardele raportate la toate TRL sunt importante pentru cercetători și inovatori în numeroase domenii tehnologice și de aplicare.
(8)
Actorii din domeniul C&I pot ghida, urmări sau adopta noi standarde în sprijinul dezvoltării și implementării la nivel internațional a celor mai recente tehnologii, inovații și tendințe.
Cu cât actorii din domeniul C&I se angajează mai rapid în procesul de elaborare a standardelor, integrat în procesul lor global de C&I, cu atât își pot aduce mai rapid inovațiile bazate pe standarde pe piețele mondiale competitive, determinând creșterea valorii și sporirea beneficiilor.
Prin urmare, liderii înregistrează progrese prin mobilizarea implicării lor active și timpurii în stabilirea de noi standarde.
În cursul procesului de elaborare a standardelor, aceștia obțin, de asemenea, informații tehnice și de piață valoroase pentru a-și fundamenta strategia și foile de parcurs în materie de C&I și pentru a obține un avantaj în ceea ce privește perioada de introducere pe piață în raport cu concurenții lor datorită implicării timpurii a liderilor în elaborarea noilor standarde.
Acești lideri [inclusiv IMM-urile și întreprinderile nou-înființate (start-ups)] au totodată posibilitatea de a-și poziționa și adăuga propriile inovații unice în materie de produse sau servicii, pe lângă standardul fundamental la elaborarea căruia au contribuit.
(9)
Se impune abordarea lacunelor în materie de competențe în domeniul formării și al predării (3).
Este esențial să se construiască o înțelegere fundamentală a caracteristicilor și a relațiilor dintre procesele de cercetare, procesele de inovare și procesele de standardizare, precum și a modului în care acestea se pot consolida reciproc pentru a stimula valorificarea cunoștințelor (4).
(10)
Una dintre chestiunile majore care trebuie abordate în cadrul unei politici a instituțiilor de învățământ superior (IIS) sau a organizațiilor de cercetare în ceea ce privește standardele și standardizarea pentru valorificarea cercetării este de a stimula activitățile de standardizare ale cercetătorilor săi și de a sprijini luarea în calcul a acestor activități în dezvoltarea carierei.
(11)
În Uniune, birouri de transfer de tehnologie au fost înființate de-a lungul anilor în cadrul a numeroase instituții de învățământ superior și organizații de cercetare, dat fiind că serviciile nu se limitează doar la gestionarea și înregistrarea PI sau la sprijinirea creării de întreprinderi nou-înființate (start-ups), ci vizează și furnizarea de sprijin general în contextul cercetărilor pe bază de contract și al susținerii administrării proiectelor de cercetare în colaborare.
Organizațiile de transfer de tehnologie reprezintă, prin urmare, un alt punct de ancorare instituțional indicat pentru sprijinirea standardizării, iar implicarea acestora este o continuare logică a rolului lor de transfer de cunoștințe/tehnologie.
Spre deosebire de brevete și publicații științifice, conceptul calității de autor pare a nu fi pus în aplicare pe scară largă, ceea ce face mai dificilă urmărirea impactului prin utilizarea tehnicilor de măsurare a menționărilor.
(12)
În cazul unui număr mare de proiecte în domeniul C&I, este posibil ca implicarea în crearea unui nou standard să nu fie cea mai bună opțiune, sau nici măcar o opțiune fezabilă.
În același timp, există un mare potențial din partea cercetătorilor implicați în etapele inițiale ale activităților de standardizare din cadrul programelor de C&I, în care cercetătorii dobândesc cunoștințe și creează rețele, contribuind în același timp la dezvoltarea unor standarde internaționale și europene esențiale, noi sau îmbunătățite, în domenii-cheie de cercetare tematice pentru industrie și societate.
(2) Idem.
(3) După cum s-a subliniat în feedbackul părților interesate cu privire la Strategia UE privind standardizarea, „Nu există programe de educație formală și nici de formare profesională privind standardizarea.
Multe întreprinderi din UE – indiferent dacă sunt de dimensiuni mari sau mici – nu dispun de o abordare structurată și strategică a standardizării care să reflecte relevanța acesteia pentru diverse operațiuni economice, fie că este vorba de conformitate juridică, de accesul pe piață sau de strategia generală de afaceri”.
(4) EN ISO 56002:2019 Managementul inovării – Sistem de management al inovării – Orientări.